b'\n_START_ARTICLE_\nOton Burdych\n_START_SECTION_\n\xc5\xbdivljenjepis\n_START_PARAGRAPH_\nRodil se je o\xc4\x8detu Ervinu, ki je bil \xc4\x8de\xc5\xa1kega porekla, in materi Ani Gu\xc5\xa1tin. Mati je za doto dobila lekarno v \xc5\xa0kofji Loki, zato so se maja 1895 preselili._NEWLINE_V \xc5\xa0kofji Loki je leta 1905 kon\xc4\x8dal osnovno \xc5\xa1olo, leta 1913 je maturiral na ljubljanski realki. Po maturi je \xc5\xa1el \xc5\xa1tudirat tehniko v Gradec. \xc5\xa0tudij je prekinila vojna, saj je bil vpoklican. Leta vojne je pre\xc5\xbeivel kot prapor\xc5\xa1\xc4\x8dak v Krnu, Galiciji, na Tirolskem, Krasu in ob Piavi. Po vojni je opustil \xc5\xa1tudij tehnike in se posvetil farmaciji. Leta 1920 je opravil izpit iz latin\xc5\xa1\xc4\x8dine na novome\xc5\xa1ki gimnaziji in se vpisal na univerzo v Zagrebu. Leta 1922 je opravil magisterij. Najprej je delal v Kamniku, kmalu pa je prevzel dru\xc5\xbeinsko lekarno, ki pa so mu jo po vojni zasegli._NEWLINE_Dejaven je bil na lokalnem podro\xc4\x8dju. Bil je \xc4\x8dlan Sokola, Narodne \xc4\x8ditalnice, Planinskega dru\xc5\xa1tva. Nekaj \xc4\x8dasa je bil predsednik Okrajne posojilnice in Filatelisti\xc4\x8dnega kluba. Po drugi svetovni vojni se je priklu\xc4\x8dil diletantskemu odru. Igral je \xc5\xbee pri Narodni \xc4\x8ditalnici in Sokolu, po vojni pa je bil med vodilnimi delavci KUD Tone \xc5\xa0ifrer. Nastopal je v Gob\xc4\x8devi opereti Planinska ro\xc5\xbea in v Tav\xc4\x8darjevi Viso\xc5\xa1ki kroniki._NEWLINE_Po o\xc4\x8detu je podedoval strast za zbiranje dokumentarnega gradiva, imel je tudi bogato knji\xc5\xbenico, ki pa se je kasneje porazgubila.'